정조 19년
乙卯九月二十九日未時上詣景慕宮擧動經宿入侍時行都承旨趙尙鎭行左承旨洪義榮行右承旨李祖承同副承旨蔡弘遠假注書曺錫中呂東植記注官金良倜記事吳泰曾檢校直閣李始源檢校待敎徐有榘以次侍立上具翼善冠衮龍袍乘輿出交泰門永淸門明政門弘化門由逌瞻門日瞻門至齋室門外降輿入齋室小頃就板位行再拜禮訖仍詣廟內奉審後還御齋殿命書傳敎曰大臣備局堂上引見賤臣承命出傳與領議政洪樂性判敦寧徐有隣行司直金持默兵曹判書李得臣刑曹判書李在學戶曹判書李時秀行副司直李邦一開城留守李冕膺校理朴吉源偕入進伏訖上曰聞領右相來會故仍爲次對矣樂性曰移蹕勞動聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰元子宮氣候何如上曰好過矣樂性曰今日薦望事屢勤飭敎緣此而以致展拜之晩時不勝萬萬惶懍矣上曰固欲晩來非緣薦望之遲滯矣兵判前望巧皆有故實無可以點下者故有此中批而此重臣之畀以中權可謂當爲而爲者矣兵判年今幾何得臣曰五十四矣上曰吏判何不入來使之卽入命書傳敎曰今日有詢問事領相適又來待次對使之來會而右相不爲入侍遣史官入侍之意傳諭賤臣承命出傳與右議政蔡濟恭吏曹判書尹蓍東偕入進伏濟恭曰近日日氣朝則頗寒晝則甚暖太不均適此時動駕又將經宿聖體不瑕有損節上曰別無所損矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰多有相議事而卿等二人來待故果引見矣聞明年新皇帝卽位在我國應行之節不可不豫備日昨聞二直提學言戶判以方物事謂合有豫講經紀之道云甚好矣然此猶屬明春以後事目下無豫講之事否傳位一節則已有傳來之的奇而聞新皇帝年號已定云卿等聞之耶樂性曰年號臣未及聞知矣有隣曰聞以錫慶二字爲定云矣上曰錫之以慶運者字意甚好是果的報耶濟恭曰旣無文蹟之出來者且從前傳來之說每患畢竟孟浪今此錫慶二字安知其信然無疑乎上曰勿論某字年號則必當改易矣向者前禮判以曆書事有所陳達皇曆旣未出來於冬至之前則我國曆書之仍用乾隆年號亦似無妨況我國曆書初非相關於大國者乎且新皇帝年號未知將用幾年之久而今皇帝年號之遽改甚覺悵惜矣濟恭曰果如聖敎矣閭巷婦女之輩有何知識而聞明年錫慶之說皆以爲乾隆甚悵然此可見入人之深也上曰此眞所謂婦孺之所同得也此是大國無前之慶宜送別使以示慶賀之意而此則旣無前例今番使行若先期入送以示稍異常年之意則甚好矣蓋非欲爲彼中耳目欲表悵然之心而已且大國若或以使行之稍早於常年有所疑問則亦當曰異於他年故云爾則大國亦必以爲然矣大凡大國之於外國雖無優異之恩其所事大之節固當盡其誠而況今皇之於我國乎濟恭曰皇帝之於我國其所優待者逈出尋常想其六十年治平秦漢以來所未有必有所以致之也上曰間一世具亨六紀治平而乾隆比康熙爲尤盛焉卽位之時已爲二十五歲且卽位回甲之年傳位於儲嗣者求之往牒亦未之見也康熙則六十年乾隆則又不知更享幾年古之漢武稱享國最久猶不過五十四年至於梁武帝宋高宗何足道也濟恭曰三代以後雖以史牒見之羌虜之叛無歲無之今則天下統一太平或有不格者而出戰戰則必勝云可謂有征無戰矣上曰使行進期一節不可不廣詢諸宰而處之如其諸議歸一則卽爲出擧條然後可以擧行矣上乃下詢曰皇帝傳位定在明年已有的報別遣使臣雖無前例今番使行稍早入送以示慶賀之意爲好大臣之意何如樂性曰別使旣無例則節使之比常年稍早入送其在慶賀之意果合事體者誠如聖敎臣無容他議矣右議政蔡濟恭曰今年節使比常年差早入送一以表悵然之心一以示慶賀之意恐爲得宜聖詢之下寧有他見乎上曰諸宰各陳所見可也判敦寧徐有隣曰彼中今年異於他年節使之稍早入送聖敎至當自來使名例兼正至趁冬至入去則名實俱宜而冬至若太近則毋過至晦臘初恐好矣行司直金持默曰重臣所奏甚好臣無更達之辭矣行吏曹判書尹蓍東曰今年與他年自別使行稍早入送誠好矣兵曹判書李得臣曰今則恐難趁冬至入去而今年節使之行比常年差早入送似好矣刑曹判書李在學曰今年異於他年別使則雖不入送節使則比常年差早入送似好矣戶曹判書李時秀曰明年異於他年使行之進期入送誠好矣開城留守李冕膺曰明年與常年有異雖差早若干日先爲入送恐好矣上曰僉議亦然拜表日字進定於來月旬前趁臘月初一日入去可也出擧條上曰拜表日字旣令進定須星火行會於沿路及灣府等處凡節使之豫先經紀使臣省掃之行亦令促還之意自備局星火行關可也上敎時秀曰方物事卿言可謂先事之慮矣待大國文蹟之來到始可急急備送則事多窘束且新皇登極果在明年元日如傳說云云則當何如時秀曰太上皇新皇帝及皇后合爲三處方物矣上曰新皇若有親生母則例當爲皇太后合爲四處矣豫爲留意好矣時秀曰紅黃紫三色而黃紫雖不甚難紅則以紵布及綿紬染紅花水故費屢日然後可以爲之而有難盡數措備則先備其半似好矣有隣曰濟用監紅花遺在甚多染色不甚難而不待勅行豫先措備有涉如何矣濟恭曰勿論早晩係是必用之物則其所豫備有何如何之端耶上曰方物一節依戶判言爲之而來頭使臣凡節雖不目下時急亦不可不留心處卿等老且病惟李判府最少而其所愼未可釋慮此甚悶然傳位文蹟若出來則當卽日入送前例未知如何而使臣幾次入去云耶蓍東曰似當送二使行一則賀太上尊號一則賀新皇登極也上曰大臣諸宰竝皆留意於此等事好矣樂性曰此江原監司李秉鼎災實分等狀啓也以爲無論嶺東西擧皆豐登其間優劣無甚懸殊分等一款置之俵災之政旣無災名之可言則各邑雖有小小懸錄不敢循例許捧故道內畓災一百七十三結二十五負八束事目災二百結中塗抹分俵於各邑餘數爲二十六結七十四負二束推奴徵債雖非災年亦係撓民之端限明秋防塞事請令廟堂稟旨分付矣觀此狀辭一路均登旣不分等事目災結餘數爲二十六結民事多幸所請只是推奴徵債防塞一事而已依狀請施行事分付何如上曰依爲之出擧條上曰右相亦有陳達者乎濟恭曰臣祇爲承候而來別無可達之事矣時秀曰支勅凡節旣承豫講之聖敎矣最是館舍多頹圮處不可不趁早修改矣上曰禮賓南墻每患年年頹圮故相鄭弘淳爲戶判時另加修築尙今不頹云今果如何耶時秀曰無一頹處矣上曰館舍修改之節卿須一番往見而從長爲之好矣時秀曰臣以北道貿來馬事有所仰達者矣北關諸邑貿來馬本是取種馬名色而丁酉年因本寺提調筵稟取種馬姑爲停止以其價本貿來御乘馬及駕轎馬已成年例而貿馬諸邑每於貿取之時未及調習旋卽上送之故體樣易致瘦瘠步品不能調馴點退之弊多由於此若使所貿之馬留過春夏待秋上送歲以爲例則必有其效自今年開市爲始各別擇貿另加留養趁明年九月內封進此後則永爲定式如是而馬品猶復如前則不善擇貿不謹留養之守令自本寺草記重勘之意嚴飭分付於該道道帥臣及貿馬諸邑雖以取種馬言之前則或貿雌馬或貿雄馬分送於耽羅及諸牧場以爲取種故馬品多有高大者矣近來耽羅及諸牧場之馬漸皆短小疲劣絶無合用者臣意則北關十邑中吉州明川茂山鏡城會寧五邑依近例以性馴步快可合御乘駕轎者各一匹貿取善爲留養待翌年九月內進上其餘富寧鍾城穩城慶源慶興五邑則以元會減價分貿雌馬雄馬各一匹不必留養依前以來年春初卽爲上送以爲分送於耽羅及諸牧場之地而旣爲取種則不必求性馴之馬只取雄健高大可合取種者而已雌馬之價必減於雄馬如是則一匹會減之數足當二匹之價依此定式似好故敢此仰達矣上曰依爲之出擧條上曰古則濟州之馬甚健大有胡種今則體皆短小馬群遂空可謂不成說矣吏判曾經濟牧其時所見何如耶蓍東曰濟州有養馬別屯此則胡馬取種者也今若送健大者於濟州則其所産亦必可用矣濟恭曰北馬貿來皆有定價一馬之價無過五牛用爲不易之定例今若勿論價之多寡只責其大者則彼必知此而靳持不賣必當責十牛十五牛北評事之曾前歷辭時聞之則近來貿馬之時只求好馬而不計價故亦多難處之事云矣上曰此則必須嚴禁而向來嚴耆之以十五牛貿取也右相有所請罪者矣此皆出於渠輩之務勝竝須嚴飭宜矣邦一曰本營米條一萬四千石今旣移送戶曹而本營支放每朔當入一千二百餘石一年之數合爲一萬六千餘石支放之道萬無拮据之道矣濟恭曰向日傳敎以營屬之腹空爲將臣之責爲將臣當商量好道理周旋磨鍊以盡其職責而今者所奏殆同若已不知者而欲全責於朝家是豈委任之意乎邦一曰一萬六千石內雖除停番鄕軍一年料四千餘石其不足猶爲一萬二千餘石不可不及時貿取以營儲萬餘兩中除出貿米則似好而每石五兩爲常定之價勿論貿取於江上京外趁今出給而責納於明年五六月則或有願受者而營儲僅支明春則新貿之米不得不於三四月責納此則無人願受者雖能貿出此又不足欲以六當除番錢貿用則番軍之來始在來年三四月亦無趁今貿米之道勢將以某錢先用待番錢還償之外恐無他道矣濟恭曰頃日禁衛營保米區處之際傳敎至嚴明年營屬接濟之方一委之將臣之如何處置則爲將臣者以錢以米惟當自下竭力措處不敢復有所煩陳於筵席事體道理固應如此而禁將之敢爲進前以此事煩聒不已有若仰請睿裁者不但事體不然道理大段未安矣樂性曰筵體至嚴則李邦一之如是煩聒已極駭妄況向時傳敎何等截嚴而敢以此事提達有若仰請自朝家區處者尤有放恣至於右相論斥之後猶復肆然煩縷不止無嚴之習誠甚痛駭亟施刊削之典何如無批答出擧條命書傳敎曰莫嚴者筵體與國綱而雖無領右相之嚴辭論罪義不敢若是況大臣擧條亦不賜批卽深惡之意則猶復煩聒極爲駭然而身爲玉堂無一言聲罪損體大矣當該入侍玉堂罷職迄至經宿無所皁白反乖國體依大臣所請律名捧傳旨差代間訓將兼察牌招聽傳敎上曰領相甚勞憊爲先退去好矣樂性先出冕膺曰本府支勅之需一勅每入丁銀四千兩而勿論京外丁銀極貴有價難貿只是兵曹有所儲限二勅所用八千兩貸下則可以無臨時狼狽之患故敢此仰達矣濟恭曰松都之無勅需久矣小臣待罪留守時有所區劃充補者矣近聞此亦無所存云矣今者松留所請亦非不緊切而臣嘗以爲有國典財之道各重其所守不可移去移來蓋去來之際每致消融兵曹銀貨餘者無幾而又復劃給則後將至於竝與本曹而無所儲矣冕膺曰此雖然矣其於有錢難貿何哉濟恭曰兵曹之銀有盡而勅使之行無已時聞南漢略有丁銀云取於兵曹而已盡則又將取於南漢南漢之銀又盡則又將取於何處耶此眞所謂地有盡而秦之求無已也有遠慮者不當如是矣上曰勅需何必用丁銀耶以天銀代用則如何耶濟恭曰天銀則爲十成丁銀則爲七成天銀之品反復勝矣時秀曰日本丁銀旣絶出來之路則果無繼用之道以天銀造成丁銀則甚易云矣蓍東曰中原之人亦必以天銀爲貴矣上曰先朝癸未年間以造成丁銀事有禁令亦不可輕議矣濟恭曰松留旣以丁銀爲有錢難貿今若貿八千兩天銀換去兵曹丁銀則爲好勿論京外均是國用也而其在典守之道不可不愼重臣慣見京外文簿則每錢穀條第一行必錄許多數爻其下着一內字又自第二行列錄曰幾兩某處貸下幾石某處那移畢竟末段在數則比元僅十之一京而各司外而各邑在在皆然所謂重記可謂無憑可考此所以臣之以貸下那移爲難者也雖以松都言之昔乙卯一年之內支七勅勅需盡空其後爲守臣者商量經紀思所以有益則亦豈無其道而無事之時置而不念每當有事臨渴掘井此甚難矣今者所請亦知出於不得已而必備價入送然後可無兵曹永失之患矣上曰卿言好矣限一勅需送價持去爲好松留以此意出擧條好矣冕膺曰每當支勅之時本府各項所下丁銀爲近四千兩而見今勅庫枵然殆不成樣至於丁銀無論京外有價難貿若不前期變通將致臨時狼狽支勅所需豫爲備待然後可免窘急之患兵曹所在丁銀限四千兩送價取用何如上曰依爲之丁銀一事不可無一番定式換用與準折換用當否今筵旣有遍問於右相及諸宰者筵退後右相與諸宰爛商指一定式草記至於假造丁銀決難開路就考先朝癸未甲申間定式下敎草記時亦爲論理可也出擧條上曰天銀丁銀通用一款旣令卿等爛商草記矣長興庫每朔供上草注紙三十卷各殿宮供上十卷而十卷之價代納丁銀三十兩此丁銀每每出於何處耶聞司僕所在丁銀頗饒而司僕則非朝廷所關由故或取用於此耶問於貢人代納天銀無害於渠而爲便易云爾則同時釐正草記好矣有隣曰天銀之品雖勝於丁銀而得之之難則丁銀爲難矣而貢人中有次知上納者必欲不廢丁銀有所利益於渠者云耳上曰均廳所請加分耗事欲問於卿等而處之矣大臣之意何如濟恭曰聞年前以兩湖啓後加分條自均廳請得而啓後加分四字名目臣曾未有聞均廳請得已屬謬例而以其有此例之故今乃有各道加分耗請得之事今年若許施則自明年便成應行之事加分條必當爲均廳所管矣均廳代給而已本與經費衙門有異則以耗條歸之恐有名實不當之歎況啓後加分之仍以爲名色亦不無苟且之歎故日前戶判之以此事遣備郞來問之時臣則已以所見之如此備言之均廳草記勿許之恐爲得宜矣上曰有司堂上各陳所見可也有隣曰均廳事勢近頗不贍而又當昨年停退條今年蕩減之許多給代均堂之必欲請得補用固是有司之職而第玆加分耗條雖非目下所用自當添補原穀則事面無異於原耗年前啓後加分之請得非但名色之各異亦不過一時權宜之政不必每每爲例且穀物自有京外句管之各衙門請得之後各衙門不欲移送則恐不無啓請紛紜之慮均廳草記所請今姑置之恐合事宜矣蓍東曰均廳草記以啓後加分耗條爲請而啓語稍欠別白乃有廟堂勿施之請然各衙門各營門穀物則原還添補無關於國計依近例劃給均廳以爲經費補用之道恐無不可矣時秀曰道名衙門及穀名石數俱不的指混擧仰請曾無此等之例似難許施矣上曰均廳之用名實不副果如卿言前例亦謬例僉議又若此該廳草記置之可也出擧條上曰松留知此事乎冕膺曰臣父草記非謂元加分耗也卽指啓後加分耗也零零瑣瑣之分屬各衙門者不如都付一廳以補昨年之減縮則散之無益於公私合之有裨於經費得失懸殊且況京外之不得不應用者亦皆除之似無礙掣之端故與有司堂上往復時辭意亦如此矣上曰勿論如此如彼所謂啓後加分云不可使聞於他人此必緣爲監司者謂或染指而作此名色也設或分還狀啓之後因各邑之請而有不得不加分者則更爲狀啓猶或可也何可創出無前之名色乎爲監司者欲自明其不染指而作此名色使之與聞於朝廷則朝廷之以此名色有所區處揆以事面甚不美矣分留狀啓之法亦不久而又出啓後加分之名矣有隣曰分留狀啓出於先朝而今爲三十餘年矣上曰今番蔭官發策之擧意在責實而多以衙門名色之繁多爲還餉之最大弊諸說中此說最似有理大臣之意何如濟恭曰近來營邑諸弊之中還弊爲最而還弊之中名色之繁拿雜氄尤屬第一疑眩之端若令統以合之省煩就約則庶可爲目前救弊之道而但分留之法道各不同必關問諸道瞭然得其要領然後成出節目則方可免欲救一弊反生一弊之患矣上曰諸堂各陳意見可也有隣曰還餉弊端指不勝屈而衙門雜氄卽其中一事也今番之發策詢訪寔出爲民務實之盛意對策救措必多採用先從衙門繁氄者釐正次及他弊似合事宜而若其只存度支常賑軍餉三名色其外一竝刪去之論自多掣肘姑難輕議各以其類彙分合錄則恐無不可然分留需用其例不一往復諸道及各衙門爛商處之然後可無祛弊生弊之患矣蓍東曰各邑穀物名色雖同衙門各異故分留之際文簿浩多年少蔭官無文武倅雖按簿考籌多不知裏面實數爲幾何如是而安得不見欺於吏鄕乎都數則統而合之用處則區而別之俾絶疑眩竊弄之弊誠爲救弊之道而亦須從長商量成出節目然後可以永久行之矣得臣曰以衙門穀名之繁多道臣守令亦或眩於擧行如是之際易致吏屬之夤緣作姦從長變通一番釐改似好矣在學曰還上許多痼弊遽難釐革而衙門名色之繁亂者若統而合之則實爲目下救弊之一道令廟堂商確便否從長變通恐合事宜矣時秀曰衙門穀名之繁多實爲目下弊端而各道各衙門分留之法旣異用處亦不同若欲釐整則不可不詳問諸道爛加商確以爲分類合例之道矣上曰右相退與諸堂相議釐改當否論理草記可也出擧條上曰蔭官對策者以衙門名色之類聚統合多爲矯弊之方當初不問則已旣問之後無一責實之效者亦非誠實之道理矣故相鄭弘淳曾以衙門繁多亦有此論矣卿等依擧條批答爛熳相議俾無祛一弊生一弊之患可也上曰禮判曾經中可以行公者不多矣金尙集曾經禮判乎蓍東曰未經矣上曰綾恩君曾經禮判與否知入命次對先退諸臣以次退出上曰二直提學及直閣持對策蔭官榜目率待令蔭官入來頒賞賤臣承命出傳與二直提學李晩秀直閣李始源蔭官李寅燮等偕入進前上命蔭官以次奏職姓名後頒賞於庭下敎曰宮庭至近不敢呼唱行禮除之卽爲出去仍命退諸臣以次權退